Justitsminister Søren Pind lover at føre historisk hård linje overfor de autonome, der lavede hærværk på Nørrebro lørdag aften

Der skal være alvorlige konsekvenser for de autonome, der lørdag aften begik hærværk på Nørrebro og kastede molotovcocktails, sten og flasker efter politiet. Det siger justitsminister Søren Pind.

- Jeg kommer til at stå for en historisk hård linje overfor den form for adfærd. Så er det sagt og advarslen givet. Der er rigeligt plads i fængslerne for tiden, skriver Søren Pind på sin Facebook side søndag morgen.

Artiklen fortsætter under billedet

Omkring 200 autonom-lignende typer klædt i sort samledes omkring klokken 22 ved Nørrebros Runddel som del af aktionen 'Reclaim the Streets.'

Autonome raserer Nørrebro med brosten og molotovcocktails

Klokken cirka 23.30 begyndte demonstranterne ifølge Københavns Politi at gå ad Nørrebrogade ind mod byen. På vejen malede de graffiti på muren til Assistens Kirkegård, smadrede ruder og kastede med skyts mod politiet.

På Fælledvej lavede de hærværk, specielt hos ejendomsmæglere og på Politimuseet. På Sankt Hans Torv gravede demonstranterne brosten op. Da politiet skred ind for at sprede gruppen, begyndte demonstranterne at kaste med kasteskyts.

Øjenvidne: 'De autonome begyndte at smadre vinduer'

Politi: Det fløj med molotovcocktails

- Det fløj med molotovcocktails i et sjældent set antal - der blev smidt fire eller fem mod politiet. Dertil kommer kanonslag, flasker og dåser, siger Henrik Brix, central vagtleder ved Københavns Politi, til Ekstra Bladet.

Tre blev anholdt. Der er ingen meldinger om tilskadekomne. Men demonstranterne gik over stregen, mener Søren Pind.

- Det her, det er helt uden for rammerne. Jeg sætter mig inden længe sammen med politi og anklagemyndighed for at se på den her sag og de her mennesker - samt se om vi har de instrumenter, der skal til, skriver han på Facebook.

I et interview på TV2 søndag middag siger Søren Pind, at det skal være nemmere for politiet at anholde folk, som ikke følger de anvisninger, politiet giver.

Søren Pind: Handlinger skal have konsekvens

De autonome har ingen respekt for hverken politiet eller ejendomsretten, siger han i TV2-interviewet.

- Så handler det om, at der skal være en klokkeklar konsekvens for de handlinger. Og den konsekvens, den skal være hårdere end det, vi har været vant til. Den skal være mere kontant. Når vi ovenikøbet er i den heldige situation, at 15% af fængselscellerne de står tomme, så kan jeg hilse og sige, at så kan vi roligt gå i gang.

Via Christensen, kommunikationskonsulent ved Kriminalforsorgen, bekræfter, at der i øjeblikket ikke er ventetid på at afzone i danske fængsler.

- Der er ikke ventetid på at komme i fængsel, siger hun til Ekstra Bladet. (Men) der går jo altid noget tid fra man får sin dom, til man bliver indkaldt til fængsel. Det er simpelthen proceduren.

Vil have redegørelse for få anholdte

En bruger kommenterer Søren Pinds opslag på Facebook.

- Hvordan kan der kun være tre anholdte efter sådan et 'event' annonceret på Facebook? Stram op -- private erhvervsdrivende lider økonomiske tab og har ingen at stille til regnskab, skriver Morten Winther.

Søren Pind svarer:

- Også det har jeg bedt om en redegørelse for.

Justitsministeren var ikke umiddelbart ledig til en kommentar.